Նույն լրատվական և քարոզչական հնարքները գործի էին դրվել Հոկտեմբերի 27-ից հետո։ Ոճրագործությունից հետո՝ առ այսօր, հիմնական վարկածն այն է, որ խորհրդարանում ահաբեկչական ակտը կազմակերպվել է Ռոբերտ Քոչարյանի կողմից։ Տարիների ընթացքում այս վարկածը միայն ամրապնդվեց, որովհետև Ռոբերտ Քոչարյանը դարձավ Հոկտեմբերի 27-ի հիմնական շահառուներից մեկը՝ իր ձեռքում կենտրոնացնելով իշխանությունը, և երկրի տոտալ թալանի միջոցով դառնալով փաստացի դոլարային միլիարդատեր։ Հետո, իհարկե, Քոչարյանի վարկածը լրացվեց, այսպես կոչված, ռուսական հետքով՝ հատկապես այն բանից հետո, երբ Լոնդոնում ավելի ուշ սպանված ռուսաստանցի հետախույզ Ալեքսանդր Լիտվինենկոն բացահայտորեն հայտարարեց, որ Հոկտեմբերի 27-ը կազմակերպել են ռուսական հատուկ ծառայությունները։